《苏武慢 其三》
宋代·蔡伸

相逢非草草，分袂太匆匆。征裘泪痕浥遍，眸子怯酸风。

天际孤帆难驻，柳外香軿望断，云雨各西东。回首重城远，楼观暮烟中。

黯销魂，思陈事，已成空。东郊胜赏，归路骑马踏残红。

月下一樽芳酒，凭阑几曲清歌，别后少人同。为问桃花脸，一笑为谁容。

作者简介：蔡伸（1088—1156）字伸道，号友古居士，莆田（今属福建）人，蔡襄孙。政和五年（1115）进士。宣和年间，出知潍州北海县、通判徐州。赵构以康王开大元帅幕府，伸间道谒军门，留置幕府。南渡后，通判真州，除知滁州。秦桧当国，以赵鼎党被罢，主管台州崇道观。绍兴九年（1139），起知徐州，改知德安府。后为浙东安抚司参谋官，提举崇道观。绍兴二十六年卒，年六十九。《宋史翼》有传。伸少有文名，擅书法，得祖襄笔意。工词，与向子諲同官彭城漕属，屡有酬赠。有《友古居士词》一卷。 存词175首。